เล็งเป้าปีหน้า1,450
รอจังหวะไตรมาส4ดัชนีปรับฐาน กรุงไทยจ่อตั้งทาร์เก็ตฟันด์เป้า8%
24 ก.ย. 2555

รอจังหวะไตรมาส4ดัชนีปรับฐาน กรุงไทยจ่อตั้งทาร์เก็ตฟันด์เป้า8%
บลจ.กรุงไทย เล็งหุ้นปีหน้า 1,450 จุด คาดไตรมาส 4 ปรับฐาน จ่อตั้งทริกเกอร์ ฟันด์เพิ่ม หลังควง “ธนชาต” กำไรเข้าเป้า 8% ใน 3 เดือน “อเบอร์ดีน” ชี้ถ้าการเมืองนิ่ง หุ้นวิ่งอีกไกล 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า บริษัทคาดการณ์เป้าหมายดัชนีหุ้นในปี 2556 ไว้ที่ 1,450 จุด แต่ในไตรมาส 4 ปีนี้ ดัชนีน่าจะปรับฐานและดัชนีจะกลับไปเหนือ 1,300 จุดได้ในสิ้นปีนี้
“ช่วงที่ดัชนีปรับฐานจะเป็นจังหวะดีที่จะเข้าไปลงทุน บริษัทจึงอยู่ระหว่างยื่นขอจัดตั้งกองทุนเปิดกรุงไทย 8% ทริกเกอร์ ฟันด์ 7 คาดว่าจะขายได้ในสิ้นเดือนนี้ ขณะที่กองทุนเปิดกรุงไทย 8% ทริกเกอร์ ฟันด์ 6 สามารถสร้างผลตอบแทน 8% ตามเป้าหมายได้ภายใน 3 เดือน” นายสมชัย กล่าว
เช่นเดียวกับกองทุนเปิดธนชาตชาเลนจ์ ของ บลจ.ธนชาต ที่สามารถทำกำไรได้ 8% ตามเป้าหมายในเวลา 3 เดือน 
นายบุญชัย เกียรติธนาวิทย์ กรรมการผู้จัดการ บลจ.ธนชาต กล่าวว่า ปีนี้ตลาดหุ้นไทยผันผวนในกรอบ 1,200-1,350 จุด ส่วนในปีหน้าความผันผวนจะเพิ่มมากขึ้น ซึ่งการบริหารพอร์ตหุ้นแบบเชิงรุกจะได้เปรียบ การเลือกหุ้นและจับจังหวะลงทุนที่ถูกต้อง จะมีโอกาสได้ผลตอบแทนดีกว่าดัชนี
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บลจ.อเบอร์ดีน กล่าวว่า ตลาดหุ้นไทยเพิ่มขึ้นได้ต่อเนื่องหากการเมืองในประเทศมีเสถียรภาพ 
“ขอแค่การเมืองนิ่ง ปล่อยให้เอกชนเดินไปได้ ซึ่งในปัจจุบันความเสี่ยงทางการเมืองหายไปแล้ว และมูลค่าของตลาดหุ้นไทยอยู่ที่ 12-13 เท่า ใกล้เคียงกับภูมิภาค ขณะที่อัตราเงินปันผลตอบแทนอยู่ที่ 3.5-3.8% ทำให้ตลาดหุ้นไทยน่าสนใจ” นายอดิเทพ กล่าว
นอกจากนี้ นายอดิเทพ ยังกล่าวอีกว่า ในระยะยาวบริษัทจดทะเบียนหลายแห่ง มีโอกาสเติบโตได้อีกมากจากการขยายการลงทุนไปในประเทศเพื่อนบ้านหลังเข้าสู่ประชาคมเศรษฐกิจอาเซียน (เออีซี) และการขยายธุรกิจในต่างจังหวัด
ดังนั้น ในช่วงนี้ราคาสินทรัพย์เสี่ยงมีความผันผวนตามกระแสข่าวที่เกิดขึ้นในแต่ละวัน และตลาดยังกังวลถึงวิกฤตหนี้ยูโรและการชะลอตัวลงของเศรษฐกิจโลก